vikramli
ఎన్‌ఎస్‌ఇ ఎండిసిఇఒగా విక్రమ్‌ లిమాయే
న్యూఢిల్లీ, జూన్‌ 11: నేషనల్‌ స్టాక్‌ ఎక్ఛేంజి అధిపతిగా విక్రమ్‌ లిమాయే నియామకానికి సెక్యూరిటీస్‌ అండ్‌ ఎక్ఛేంజెస్‌ బోర్డ్‌ ఆఫ్‌ ఇండియా (సెబి) ఆమోదముద్రవేసింది. క్రికెట్‌ కంట్రోల్‌ బోర్డునుంచి రాజీనామా చేయాలన్న షరతుతో ఈ నియామకాన్ని సెబీ ఆమోదించింది. ఆయన బాధ్యతలు స్వీకరించిననాటి నుంచి నియామకం అమలులోకి వస్తుందని ఎన్‌ఎస్‌ఇ అధికార ప్రతినిధి దివ్యాలాహిరి వెల్లడించారు. ఎన్‌ఎస్‌ఇ ఎండిసిఇఒగా చిత్రా రామ కృష్ణన్‌ రాజీనామా చేసినప్పటి నుంచి తాత్కాలిక చీఫ్‌గా రవిచంద్రన్‌ కొనసాగుతున్నారు.
అయితో కోర్టునియమించిన కమిటీ నుంచి వైదొలిగేందుకు లిమాయేకు మరోనెలరోజులు సమయం పడుతుందని అంచనా. ఎన్‌ఎస్‌ఇలో చేరేముందు లిమాయే తన బిసిసిఐ విధులకు స్వస్తిచెపుతారన్న ఎన్‌ఎస్‌ఇ హామీతో సెబి లిమాయే నియామకానికి గ్రీన్‌సిగ్నల్‌ ఇచ్చింది. ఇప్పటికే రూ.10వేల కోట్ల ఐపిఒకు వస్తున్న ఎన్‌ఎస్‌ఇకి పూర్తికాలపు ఎండి సిఇఒగా ఇకపై విక్రమ్‌లిమాయే వ్యవహరిస్తారు. అయితే సెబీ దర్యాప్తుచేస్తున్న ఆల్గోరిథమ్‌ కుంభకోణం దర్యాప్తు పూర్తి అయితేనే ఐపిఒకు ఆస్కారం ఉంటుంది. ఎన్‌ఎస్‌ఇలో 14 మంది అధికారులకు సెబి గతనెలలోనే సంజాయిషీ నోటీసులు జారీచేసింది. కొంత మంది బ్రోకర్లకుచట్టవిరుద్ధంగా ఎన్‌ఎస్‌ఇగణాంకాలు చేరవేసారన్న అభియోగాలపై సెబి విచారణ చేపట్టింది.